<classify> Michezo mingine ilikuwa kama sio sare, basi ni Yanga ilipoteza. Ni mchezo ambao hautakuwa rahisi kwa Yanga wala Majimaji. Yanga imetoka kupata ushindi wa bao 1-0 kwenye Uwanja wa Sabasaba dhidi ya wenyeji Mji Njombe, na mchezo wa kwanza ilipata sare ya bao 1-1 dhidi ya Lipuli FC kwenye Uwanja wa Uhuru.Mabingwa hao watetezi wa ligi wana pointi nne, ambapo kama watakubali kufungwa leo watakuwa wana kazi kwa sababu watashuka nafasi za katikati ikiwa wale wanaofuatana watashinda. Lakini wakishinda itawapa nafasi zaidi ya kuendelea kupigania nafasi za juu katika uongozi wa ligi.Hali mbaya ni kwa Majimaji ambao wameanza vibaya ligi kwani wana pointi moja pekee. Timu hiyo msimu uliopita ilicheza karibu mechi saba bila ushindi na kunusurika kushuka daraja. Katika mechi mbili ilizocheza msimu huu ilifungwa na Mbeya City 1-0 na kutoka sare ya mabao 2-2 dhidi ya Tanzania Prisons.Mchezo wa leo una umuhimu kwao kutumia vyema uwanja wa nyumbani kushinda. Mechi nyingine zitakazochezwa leo ni Mtibwa Sugar dhidi ya Mbao FC ya Mwanza ukiwa ni mchezo wa tatu kwenye uwanja wake wa nyumbani.Mtibwa imeanza vyema mechi zake za awali, kwani ilishinda 1-0 dhidi ya Stand United na bao 1-0 dhidi ya Mwadui na kabla ya mechi ya jana kati ya Azam FC na Kagera Sugar, ilikuwa ikitamba kileleni kwa pointi sita.Bado Mtibwa ina nafasi ya kuendeleza ushindi kwenye uwanja wake na kuendelea kushika usukuni wa ligi hiyo inayoshirikisha timu 20. Stand United itakuwa kwenye uwanja wa nyumbani kuwakaribisha Singida United.Utakuwa ni mchezo mgumu kutokana na kupoteza michezo miwili iliyopita hivyo, huenda ikapambana kupata pointi tatu. Kwa Singida United nayo ilishinda mchezo mmoja na kupoteza mmoja.Lipuli sio timu ya mchezo, kwani ukikaa vibaya inakumaliza. Imeshinda mchezo mmoja na mwingine kutoka sare na leo itakuwa kwenye uwanja wake wa Samora kuwakaribisha Ruvu Shooting. Pia, Prisons inatarajia kucheza dhidi ya Ndanda FC.Timu zote ziko vizuri zimekuwa zikipambana na huenda yeyote akaibuka na ushindi. Kesho kutakuwa na mechi mbili, Simba ikiwakaribisha Mwadui FC kwenye Uwanja wa Uhuru na Mbeya City dhidi ya Njombe Mji kwenye Uwanja wa Sokoine jijini Mbeya.  <topic>: michezo 